**PONEDELJEK, 9. 11. 2020**

**MATEMATIKA**

**1. naloga:** **Preštevanje konkretnih predmetov do 5**

Preštej število prstov na eni roki.

Preštej število članov v družini.

Preštej število stolov za mizo.

Preštej število zvezkov, ki jih uporabljamo za matematiko.

**2. naloga: Število 1**

Danes boš spoznal število 1. Za začetek si poglej video posnetek, ki prikazuje pravilen zapis števila 1. Bodi pozoren na smer pisanja.

**3. naloga: Število 1 (konkretno)**

Sedaj pa si na vrsti ti. Število zapiši s prstom po zraku, po hrbtu, po mizi, po dlani, po stolu po zvezku … Če imaš doma pšenični zdrob/mivko/moko/polento, se lahko tudi v njih preizkusiš v pisanju števila 1.

**4. naloga: RJI (1. del – moder)**

Reši naloge v delovnem zvezku Računanje je igra na strani 30.

**ŠPORT**

Današnja tvoja naloga bo, da se odpraviš ven v naravo/okoli hiše/na dvorišče in najprej narediš nekaj gimnastičnih vaj (da se dobro ogreješ), nato pa hodi, hitro hodi, teci, skači … Ko se utrudiš, poišči vejico/palico in z njo na tla (v pesek, v zemljo) napiši število 1.

**SLOVENŠČINA**

Za teboj so podaljšane počitnice, v katerih si zagotovo marsikaj doživel. Vzemi zvezek s pikapolonico in napiši naslov **MOJE POČITNICE** in spodaj nariši in pobarvaj svoj najljubši dogodek, ki se ti je pripetil med počitnicami. Da si boš lažje izbral najljubši dogodek, zapri oči in se z mislimi vrni v čas počitnic.

Fotografijo svojega izdelka posreduj svojemu razredniku na njegov elektronski naslov.

**GLASBENA UMETNOST**

Danes boš poletel s čmrljem. Odpri zvezek z glasbenikoma na prvi naslednji prazni strani in na sredino strani nariši čmrlja. Potem prisluhni posnetku na povezavi. Zapri oči in med poslušanjem s prstom po mizi ponazori let čmrlja, ki ga slišiš v glasbi. Posnetku prisluhni še enkrat in tokrat let čmrlja ponazori še s svinčnikom v zvezku. Svinčnik postavi na čmrlja in naj se let začne. Na voljo imaš celo stran v zvezku.

<https://www.youtube.com/watch?v=aYAJopwEYv8>

Fotografijo svojega izdelka posreduj svojemu razredniku na njegov elektronski naslov.

**DODATNI POUK**

Današnjo uro je na vrsti dodatni pouk. Med danimi nalogami, ki jih najdeš v zavihku *''Za učence – dodatni pouk''*, si lahko sam izbereš nalogo in jo rešiš. Naloge lahko rešiš ustno, če želiš pa lahko rešitve zapišeš tudi na list.